Burjassot, seu d’una de les jornades de la VIII Setmana de l’emprenedoria i la responsabilitat social de l’Horta Nord
2025-07-24

Del 27 al 29 de maig, Pactem Nord, el Consorci per a la Creació d’Ocupació conformada pels ajuntaments de la comarca, i del qual forma part Burjassot, celebrarà la VIII Setmana de l’emprenedoria i la responsabilitat social de l’Horta Nord.

Així, al llarg de la setmana, seran diferents els punts de la comarca que acolliran les conferències i activitats que s’han programat. Burjassot no serà una excepció i també acollirà una de les jornades. Concretament, l’Antic Mercat acollirà la jornada del 28 de maig a la vesprada, de 19.30 a 21 hores, una acció formativa i informativa que arriba amb el títol “Networking: el valor d’allò local”.

La vesprada començarà  a les 19.30 hores amb l’obertura institucional que estarà a càrrec de l’alcalde de Burjassot, Rafa García i del president de Pactem Nord, Miguel Chavarría. A continuació, a les 19.45 hores, tindrà lloc la ponència que versarà sobre innovació, digitalització, estratègies de col·laboració, economia circular, marca personal i comunicació. Per a finalitzar, sobre les 20.30 hores hi haurà un “Tapeo networking”.

La VIII Setmana de l’emprenedoria i la responsabilitat social de l’Horta Nord té com a objectiu posar en valor l’emprenedoria, l’economia social, la innovació i la responsabilitat social empresarial en el territori.